CELEX: 32020D1775
Language: et
Date: 2020-11-25 00:00:00
Title: Komisjoni rakendusotsus (EL) 2020/1775, 25. november 2020, millega lubatakse Madalmaadel anda luba kasutada kultuuripärandi kaitseks kohapeal toodetud lämmastikust koosnevaid biotsiide (teatavaks tehtud numbri C(2020) 8052 all) (Ainult hollandikeelne tekst on autentne)

27.11.2020   
               
               
                  ET
               
               
                  Euroopa Liidu Teataja
               
               
                  L 398/23
               
            
         KOMISJONI RAKENDUSOTSUS (EL) 2020/1775,
         25. november 2020,
         millega lubatakse Madalmaadel anda luba kasutada kultuuripärandi kaitseks kohapeal toodetud lämmastikust koosnevaid biotsiide
         
            
               (teatavaks tehtud numbri C(2020) 8052 all)
            
         
         (Ainult hollandikeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõiget 3,
         olles konsulteerinud alalise biotsiidikomiteega
         ning arvestades järgmist:
         
                     (1)
                  
                  
                     Määruse (EL) nr 528/2012 I lisas on loetletud toimeaineid, mille puhul on mõju keskkonnale või inimeste või loomade tervisele soodsam. Neid toimeaineid sisaldavatele toodetele võib seega anda loa lihtsustatud menetlusega. Lämmastik on kantud määruse (EL) nr 528/2012 I lisasse ja selle suhtes on kehtestatud piirang, et seda ainet tohib kasutada piiratud kogustes kasutusvalmis kanistrites.
                  
               
                     (2)
                  
                  
                     Vastavalt määruse (EL) nr 528/2012 artiklile 86 on lämmastik toimeainena heaks kiidetud tooteliiki 18 kuuluvates biotsiidides, s.o insektitsiidides kasutamiseks (2). Heakskiidetud lämmastikust koosnevate biotsiidide kasutamine on lubatud mitmes liikmesriigis ning selliseid biotsiide tarnitakse gaasiballoonides (3).
                  
               
                     (3)
                  
                  
                     Lämmastikku võib ka ümbritsevast õhust kohapeal toota. Kohapeal toodetud lämmastik ei ole praegu liidus kasutamiseks heaks kiidetud ning see ei ole kantud määruse (EL) nr 528/2012 I lisasse ega komisjoni delegeeritud määruse (EL) nr 1062/2014 (4) II lisas esitatud biotsiidides sisalduvate olemasolevate toimeainete läbivaatamisprogrammi lisatud ainete loetellu.
                  
               
                     (4)
                  
                  
                     Vastavalt määruse (EL) nr 528/2012 artikli 55 lõikele 3 esitasid Madalmaad 9. juulil 2020 komisjonile taotluse erandi tegemiseks kõnealuse määruse artikli 19 lõike 1 punktist a, et anda luba ümbritsevast õhust kohapeal toodetavast lämmastikust koosnevatele biotsiididele kultuuripärandi kaitsmiseks (edaspidi „taotlus“).
                  
               
                     (5)
                  
                  
                     Kultuuripärandit võivad kahjustada mitmesugused kahjurid putukatest mikroorganismideni. Selliste organismide olemasolu võib põhjustada nii konkreetse kultuuriväärtuse kahjustumise kui ka tekitada ohu, et kahjurid levivad teistele läheduses asuvatele esemetele. Asjakohase töötluseta võivad esemed pöördumatult kahjustuda, mis seab kultuuripärandi tõsisesse ohtu.
                  
               
                     (6)
                  
                  
                     Kohapeal toodetud lämmastikku kasutatakse kahjurite tõrjeks kultuuripärandil. Selleks luuakse alalistes või ajutistes hermeetiliselt suletud töötlemistelkides või -kambrites väga väikese hapnikusisaldusega kontrollitud keskkond. Lämmastik eraldatakse ümbritsevast õhust ja pumbatakse töötlemistelki või -kambrisse, kus lämmastiku osakaal õhus suureneb ligikaudu 99 %-ni, mille tagajärjel kaob hapnik sealt peaaegu täielikult. Töötlemisalale pumbatava lämmastiku niiskust reguleeritakse vastavalt töödeldavast esemest tulenevatele nõudmistele. Töötlemistelgis või -kambris loodud tingimustes ei jää kahjurid ellu.
                  
               
                     (7)
                  
                  
                     Madalmaade esitatud teabe kohaselt on kohapeal toodetud lämmastiku kasutamine ainus tõhus kahjuritõrjemeetod, mida saab kasutada kultuuriasutustes olevate iga liiki materjalide ja nende kombinatsioonide puhul, ilma et see neid materjale kahjustaks, ning mis toimib kultuuripärandis elutsevate kahjurite kõigi arengustaadiumide puhul.
                  
               
                     (8)
                  
                  
                     Taotluses on märgitud, et Madalmaade pärandiasutused on juba üle 25 aasta rakendanud integreeritud kahjuritõrje strateegiaid, kasutades järjest enam vähetoksilisi tõrjeviise ja loobudes varem kasutatud väga mürgiste ainete kasutamisest.
                  
               
                     (9)
                  
                  
                     Anoksilise keskkonna ehk muudetud või kontrollitud keskkonna meetod on esitatud standardis EN 16790:2016 „Kultuuripärandi säilitamine. Integreeritud kahjuritõrje kultuuripärandi kaitse eesmärgil“ ja lämmastikku kirjeldatakse standardis kui enimkasutatud vahendit anoksilise keskkonna tekitamiseks.
                  
               
                     (10)
                  
                  
                     Kahjurite tõrjeks on olemas ka muid meetodeid, nagu termošokkide (kõrged või madalad temperatuurid) või gammakiirguse kasutamine. Lisaks võib sel eesmärgil kasutada ka muid toimeaineid sisaldavaid biotsiide. Madalmaade sõnul on kõik muud meetodid piiratud, kuna nende kasutamine võib teatavaid materjale kahjustada.
                  
               
                     (11)
                  
                  
                     Taotluses esitatud teabe kohaselt avaldab termošokk (külmutamine või kuumutamine) mitmele materjalile ebasoovitavat mõju. Madala temperatuuri kasutamine ei sobi kihilise struktuuriga või anisotroopsetest materjalidest esemete puhul, kuna materjalide paisumistegur on erinev või paisuvad materjalid eri suundades, mille tagajärjel tekib materjalides pinge ja kihid irduvad üksteisest (nt maalid, spoonitud või panustehnikas kaunistatud mööbel, muusikariistad), ning samuti ei sobi see õli, rasva või vaha sisaldavate esemete puhul, kuna nimetatud ained võivad kristalliseeruda ja tekitada esemete pinnale valge kirme.
                  
               
                     (12)
                  
                  
                     Kõrge temperatuuri kasutamine võib põhjustada vaikude liikumise ja sellest tulenevalt võib muutuda puidu värvus. Samuti võib see põhjustada lakkide pehmenemise ning muutused niiskuse jaotumisel materjalides. Selline töötlus ei sobi kihilise struktuuriga või anisotroopsetest materjalidest esemete (nt maalid, spoonitud või panustehnikas kaunistatud mööbel, muusikariistad), naha, kõrgel temperatuuril pehmenevate, deformeeruvate või sulavate materjalide (nt värvid, lakid, plasti sisaldavad liitmaterjalid, vahad, vaigud, teatavad liimid) ja looduslooliste esemete puhul. Samuti ei sobi selline töötlus esemete puhul, mida on varem töödeldud teatavaid toimeaineid sisaldavate biotsiididega (nagu näiteks diklorodifenüültrikloroetaan (DDT) või lindaan), kuna kuumuse mõjul selliste toimeainete jäägid aurustuvad.
                  
               
                     (13)
                  
                  
                     Nagu taotluses märgitud, kasutatakse kultuuriasutustes muid toimeaineid nende ohtlikkuse tõttu harva. Pärast selliste ainetega töötlemist võivad töödeldud esemetel säilinud jäägid aja jooksul keskkonda eralduda, mis ohustab inimeste tervist. Lisaks võivad sellised ained reageerida kultuuripärandi materjalidega, põhjustades lubamatuid muutusi, nagu värvuse muutus või plekkide tekkimine.
                  
               
                     (14)
                  
                  
                     Taotluses märgitakse, et gammakiirguse kasutamine võib põhjustada soovimatuid reaktsioone ja kiirendada tselluloosist materjalide (nt paber), valguliste materjalide (nt nahk) ja sünteetiliste polümeeride (nt plast) lagunemist. Lisaks on sellise töötluse puhul vaja esemed ja kollektsioonid viia spetsiaalsesse töötlemisrajatisse.
                  
               
                     (15)
                  
                  
                     Taotluses esitatud teabe kohaselt ei ole balloonilämmastiku kasutamine kultuuriasutuste jaoks sobiv alternatiiv, kuna sellel on praktilisi puudusi. Lämmastiku kogus balloonides on piiratud, mistõttu on vajalik sage transport ja eraldi ladu. Balloonilämmastikuga töötlemine tekitaks kultuuriasutustele ka suuri kulusid.
                  
               
                     (16)
                  
                  
                     Taotluses märgitakse, et mitmed kultuuriasutused on viimastel aastakümnetel investeerinud töötlemiskambrite ehitamisse ja lämmastikugeneraatorite ostmisse. Kuna kohapeal toodetud lämmastiku abil tekitatud anoksilise keskkonna meetod on mitmekülgne ja sobib kõigi materjalide töötlemiseks, kasutatakse seda kultuuripärandi säilitamisel väga laialdaselt.
                  
               
                     (17)
                  
                  
                     Nõue, et kultuuriasutused kasutaksid eri kahjuritõrjemeetodeid (millest igaüks sobib konkreetsete materjalide ja esemete jaoks), selle asemel, et kasutada üht juba kasutusel olevat meetodit, mis sobib kõigi materjalide puhul, tekitaks kultuuriasutustele lisakulu ning muudaks nende jaoks keerulisemaks saavutada eesmärk loobuda integreeritud kahjuritõrjes ohtlikumate toimeainete kasutamisest. Lisaks tähendaks loobumine rajatistest ja seadmetest, mis soetati kohapeal toodetud lämmastiku abil tekitatud anoksilise keskkonna meetodi kasutamiseks, varem tehtud investeeringute kaotamist.
                  
               
                     (18)
                  
                  
                     Arutelud, milles käsitleti määruse (EL) nr 528/2012 artikli 55 lõike 3 kohast võimalikku erandit kohapeal toodetud lämmastiku suhtes, toimusid biotsiidide eest vastutavate pädevate asutuste komisjoni eksperdirühma mitmel koosolekul (5) 2019. aastal.
                  
               
                     (19)
                  
                  
                     Lisaks korraldas Euroopa Kemikaaliamet komisjoni palvel pärast seda, kui Austria oli esitanud esimese samalaadse taotluse erandi tegemiseks kohapeal toodetud lämmastikku sisaldavate toodete suhtes, seda taotlust käsitleva avaliku konsultatsiooni, mis võimaldas kõigil huvitatud isikutel esitada oma seisukohad. Enamik laekunud 1487 märkusest pooldas erandi lubamist. Paljud vastajad tõid välja kättesaadavate alternatiivsete meetodite puudused: termiline töötlemine võib kahjustada teatavaid materjale; muude toimeainete kasutamisel jäävad kultuuriväärtustele mürgised jäägid, mis järk-järgult vabanevad keskkonda; balloonides oleva lämmastiku kasutamine ei võimalda töödeldaval alal suhtelist niiskust reguleerida, mis on mõne materjali töötlemise puhul vajalik.
                  
               
                     (20)
                  
                  
                     Kaks rahvusvahelist organisatsiooni, mis esindavad muuseume ja kultuurimälestisi – Rahvusvaheline Muuseumide Nõukogu ja rahvusvaheline mälestiste ja kultuuriväärtuslike paikade nõukogu – kavatsevad esitada taotluse kohapeal toodetud lämmastiku kandmiseks määruse (EL) nr 528/2012 I lisasse, mis võimaldaks liikmesriikidel lubada kohapeal toodetud lämmastikku sisaldavaid tooteid, ilma et oleks vajalik rakendada kõnealuse määruse artikli 55 lõike 3 kohast erandit. Selleks et hinnata taotlust kanda asjaomane aine määruse (EL) nr 528/2012 I lisasse ja saada tootele load, kulub siiski aega.
                  
               
                     (21)
                  
                  
                     Taotlusest nähtub, et Madalmaades ei leidu sobivaid alternatiive, kuna kõik praegu kättesaadavad alternatiivsed meetodid on kas ebasobivad kõigi materjalide töötlemiseks või on neil praktilised puudused.
                  
               
                     (22)
                  
                  
                     Kõigi esitatud argumentide põhjal on asjakohane järeldada, et kohapeal toodetud lämmastik on oluline Madalmaade kultuuripärandi kaitsmiseks ning sobivaid alternatiive ei ole. Seetõttu tuleb Madalmaadele anda võimalus lubada kohapeal toodetud lämmastikust koosnevate biotsiidide kättesaadavaks tegemist ja kasutamist kultuuripärandi kaitseks.
                  
               
                     (23)
                  
                  
                     Kohapeal toodetud lämmastiku võimalik kandmine määruse (EL) nr 528/2012 I lisasse ja sellele järgnev liikmesriikide loa andmine kasutada kohapeal toodetud lämmastikust koosnevaid tooteid nõuab aega. Seetõttu on asjakohane lubada erand selliseks ajavahemikuks, mis võimaldab asjaomased menetlused lõpule viia,
                  
               ON VASTU VÕTNUD KÄESOLEVA OTSUSE:
         
            Artikkel 1
            Madalmaad võivad lubada kohapeal toodetud lämmastikust koosnevate biotsiidide turul kättesaadavaks tegemist ja kasutamist kultuuripärandi kaitseks kuni 31. detsembrini 2024.
         
         
            Artikkel 2
            Käesolev otsus on adresseeritud Madalmaade Kuningriigile.
         
         
            Brüssel, 25. november 2020
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.
         
            (2)  Komisjoni 30. juuli 2009. aasta direktiiv 2009/89/EÜ, millega muudetakse Euroopa Parlamendi ja nõukogu direktiivi 98/8/EÜ, et kanda toimeaine lämmastik selle I lisasse (ELT L 199, 31.7.2009, lk 19).
         
            (3)  Lubatud biotsiidide loend on kättesaadav aadressil https://echa.europa.eu/et/information-on-chemicals/biocidal-products
         
            (4)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).
         
            (5)  Biotsiidide eest vastutavate pädevate asutuste komisjoni eksperdirühma 83., 84., 85. ja 86. koosolek, mis peeti määruse (EL) nr 528/2012 rakendamiseks vastavalt 2019. aasta mais, juulis, septembris ja novembris. Koosolekute protokollid on kättesaadavad aadressil https://ec.europa.eu/health/biocides/events_en#anchor0